b"\n_START_ARTICLE_\nArbeiderselvstyre\n_START_PARAGRAPH_\nArbeiderselvstyre (ogs\xc3\xa5 kalt \xc2\xabautogestion\xc2\xbb) er en form for beslutningstagning p\xc3\xa5 arbeidsplassen der arbeiderne selv blir enige om hva de skal gj\xc3\xb8re (for eksempel n\xc3\xa5r det gjelder kundebehandling, produksjonsmetoder, planlegging, arbeidsdeling, osv). Dette i stedet for at en eier eller tradisjonell arbeidsleder forteller arbeiderne hva de skal gj\xc3\xb8re, hvordan de skal gj\xc3\xb8re det og hvor de skal gj\xc3\xb8re det._NEWLINE_Eksempler p\xc3\xa5 slikt arbeiderselvstyre finner en under den spanske borgerkrigen, i Jugoslavia under Tito, i de \xc2\xabtilbaketatte fabrikkene\xc2\xbb i Argentina (f\xc3\xa1brica recuperada), i LIP-fabrikken i Frankrike p\xc3\xa5 1970-tallet, i Mondrag\xc3\xb3n Cooperative Corporation i Baskerland og i AK Press i USA._NEWLINE_Arbeiderselvstyre er ofte den styringsmodellen som blir brukt i kooperative \xc3\xb8konomiske arrangement som arbeidersamvirke, arbeiderr\xc3\xa5d, og liknende opplegg der arbeidsplasser fungerer uten en tradisjonell sjef._NEWLINE_Autogestion ble f\xc3\xb8rst teoretisert av Pierre-Joseph Proudhon. S\xc3\xa5 ble prinsippet en viktig del av grunnlaget for noen fagorganisasjoner, s\xc3\xa6rlig anarkosyndikalistiske. Arbeiderselvstyre har for eksempel blitt fremmet av organisasjonen Industrial Workers of the World (IWW) siden den ble grunnlagt i USA i 1905._NEWLINE_Et av de st\xc3\xb8rste problemene arbeiderselvstyrte bedrifter m\xc3\xb8ter er forholdet til det tradisjonelle \xc3\xb8konomiske systemet, siden de vanlige bedriftene ikke vil samarbeide med eller handle med \xc2\xabtilbaketatte\xc2\xbb bedrifter. Arbeiderselvstyrte bedrifter finner det derfor ofte lettere \xc3\xa5 etablere et alternativt nettverk av bedrifter bygget p\xc3\xa5 samme ideologi, alts\xc3\xa5 \xc3\xa5 bygge et alternativt \xc3\xb8konomisk system. Da kan en oppn\xc3\xa5 den styrken en trenger for \xc3\xa5 forhandle med vanlige kapitalistiske firmaer.\n_START_SECTION_\nKilder\n_START_PARAGRAPH_\nDen engelskspr\xc3\xa5klige wikipediaen, art. Workers' self-management."